Un criminal în serie care a îngrozit România va fi eliberat din închisoare. Iulian Țigănilă fusese condamnat pe viață
Cel mai temut criminal în serie, care a îngrozit Argeșul la sfârșitul anilor '90, poate ieși din închisoare, deși a fost codamnat la detenție pe viață.
Iulian Țigănilă i-a înduplecat pe judecători să-i înlocuiască pedeapsa și să facă astfel un pas spre libertate.
Iulian Țigănilă are aproape 61 de ani și asta i-a permis să le ceară judecătorilor să-i înlocuiască pedeapsa detenției pe viață cu 25 de ani de închisoare, lucru care, de altfel, s-a și întâmplat, nu la Tribunalul București, ci și la Curtea de Apel București. Asta îl face să-și pregătească deja bagajele pentru eliberare.
El este deja închis de aproape 24 de ani și asta înseamnă că și-a ispășit pedeapsa minimă cerută de lege.
În momentul în care decizia judecătorilor va ajunge în sistemul penitenciar, practic el va intra în comisia de liberări condiționate și ar fi - spun surse din sistem - doar o formalitate ca el să fie propus pentru eliberare.
Soarta lui Țigănilă va fi decisă tot de o instanță de judecată, tot de judecători. Ei sunt cei care l-au condamnat definitiv. Nu o dată, ci în mai multe rânduri. Tot ei pot decide, eventual, dacă-l eliberează înainte de a-și fi spășit cei 25 de ani.
Cine este Iulian Țigănilă
Iulian Țigănilă a fost unul dintre cei mai căutați suspecți până în momentul în care a fost dovedit și vinovat, după ce în județul Argeș, în diferite locuri, în fântâni părăsite sau în diferite canale de irigații, au fost găsite trupurile fără viață, cu urme de violență, ale unor persoane dispărute.
Se întâmpla la sfârșitul anilor `90. Specialiștii de la Inspectoratul General al Poliției au pornit o investigație fără precedent, ajungând la Iulian Țigănilă, cel pe care îl și bănuiau la vremea respectivă că și-a ademenea victimele cu ajutorul alcoolului. Pe unele le-ar fi ucis, spuneau la vremea respectivă acuzatorii, amestecând băutura cu antigelul, totul pentru a pune mâna pe proprietăți sau pe bunurile acestora.
De altfel, Iulian Țigănilă a fost condamnat în două rânduri la închisoare, o dată la 20 de ani, iar altădată la 22 de ani de detenție, până în momentul în care, în 2015, a fost condamnat definitiv la pedeapsa detenției pe viață. Niciodată nu a recunoscut crimele și spunea că nu a avut de-a face cu victimele.
Până la urmă a fost condamnat definitiv, a ajuns în spatele gratiilor, ba chiar s-a plimbat prin mai multe penitenciare de maximă siguranță și a încercat, fără succes, să obțină eliberarea condiționată mult mai devreme. O eliberare pe care, iată, ar putea să o obțină acum, peste doar câteva săptămâni.